Sammensatte+tekster

=SAMMENSATTE TEKSTER=

Begrepet sammensatt tekst er et prioritert hovedområde i norskfaget i Kunnskapsløftet, og gjelder forsåvidt i andre fag enn norsk også. Sammensatte tekster viser til et utvidet tekstbegrep der tekst kan være satt sammen av tekst, lyd og bilder i et samlet uttrykk. Dette tekstbegrepet skiller seg markant fra det tradisjonelle tekstbegrepet, som består av tekst alene. Eksempler på sammensatte tekster kan være tegneserier, aviser, teater, film og mye mer.

I kompetansemålene for norskfaget heter det:

Mål for opplæringen er at eleven skal kunne • bruke ulike medier, kilder og estetiske uttrykk i egne norskfaglige og tverrfaglige tekster • vurdere estetiske virkemidler i sammensatte tekster hentet fra informasjons- og underholdningsmedier, reklame og kunst og reflektere over hvordan vi påvirkes av lyd, språk og bilder (http://www.ils.uio.no/studier/naturfag/ppu/laereplaner/Kunnskapsloeftet.pdf, s. 15)

I vårt konkrete tilfelle er elevene produsenter av sammensatte tekster. I praksis viser dette seg ved at de har laget wikiartikler som består av bare tekst, mens andre tekster består av tekst sammen med andre uttrykk. Vanlige eksempler på dette er at elevene setter inn bilder i sine artikler. Andre elever har implementert videoer i sine artikler. Vi mener at elevene gjennom praktisk erfaring har fått trening i å vurdere hvilken effekt det har i forhold til mottakeren av en tekst om en mikser ulike multimediale uttrykk i en tekst.

Under kompetansemålene for norsk etter 10. skoleår sies det også noe om kildebruk og opphavsrett under temaet sammensatte tekster. Klipp og lim er kanskje den mest vanlige måten å fuske på, og ved å ”gjøre rede for grunnleggende prinsipper for personvern og opphavsrett knyttet til publisering og bruk av andres tekster” (http://www.ils.uio.no/studier/naturfag/ppu/laereplaner/Kunnskapsloeftet.pdf, s. 15), og lære å henvise til kildene de har brukt" kan en kanskje redusere juks.